**Slavnostni govor prof. Jožeta Mlakarja na akademiji v Zavodu sv. Stanislava,**

**13. 11. 2013**

Spoštovani g. *direktor*, dragi obiskovalci, cenjeni visoki gostje!

Spoštovani profesorji in dijaki!

*Verba docent exempla trahunt*, pravi latinski pregovor. Vzgajamo in učimo z besedami in zgledom. Zdi pa se, da se je to tisočletno pravilo razcepilo. Tako naj bi otroke po eni strani vzgajali z zgledom, in jih po drugi strani učili znanja, tako, da bi že sami vedeli, kako ravnati. Toda, če ob dobrem zgledu in bogatem znanju otrokom ne povemo, kaj je prav in kaj ni, kaj je dobro in kaj zlo, kako naj se obnašamo in kako se ne smemo, je dober zgled komaj kaj več kot nič, in golo znanje je kakor stroj brez navodil za uporabo. (Taka vzgojna doktrina se je v slovenskih šolah uveljavila z Belo knjigo iz leta 1995). Zato moramo otrokom tako doma kot v šoli postaviti trdna življenjska pravila, ki pa jih moramo uveljavljati tako, da sčasoma postanejo dobre navade. Pravila sprejemamo bolj ali manj s prisilo, dobre navade pridejo iz nas samih. Internet in druga omrežja, globalna in lokalna vse bolj ogrožajo naše otroke. Kako se zavarovati pred tem, kar prihaja in kar je že tu? Dovolimo si kratko primerjavo. Čeprav je naš planet Zemlja, postavljen v mrzlo vesolje in hkrati izpostavljen vročim sončnim žarkom, je kljub temu varen za bivanje. Zemljo in nas na njej varuje trdno in stabilno železovo jedro v notranjosti planeta.

Tudi vzgoja ima svoje železno jedro, ki se je oblikovalo stoletja in tisočletja; samo ono, kar je bilo dobro, se je med mnogimi zmotami in stranpotmi ohranilo do danes. Če tega jedra nimamo vgrajenega v vzgojno doktrino, bodo naša vzgojna prizadevanja kakor pleve in puh, ki jih raznaša veter. Večina življenjskih modrosti se je iz roda v rod prenašala po ustnem izročilu, s staršev na otroke, z dedkov in babic na vnuke pa tudi s prižnic in šolskih katedrov. Res se je nekaterih modrosti že prijela rja, a to ni razlog, da jih v imenu modernosti in naprednosti zavržemo. Rja se prime vsakega orodja, ki ga ne uporabljamo. To se zgodi, če preveč nepremišljeno posežemo po novem, če zamenjamo jezik in govorimo o otrokovih pravicah, namesto o skrbi za otroke, če uporabljamo besedo starš, namesto mati in oče, če je naš bližnji partner, in ne mož ali žena, če govorimo o mladostniku, namesto o dekletu in fantu, če otroka zasvajamo namesto osvobajamo, če mu ponujamo žur namesto igre, in če je lažje doseči magisterij in doktorat, kot poklic, v katerem bi lahko uresničili svoje sanje in toliko zaslužili, da bi dostojno preživljali družino.

Žal si šole – tudi katoliške – zasute s ponudbo različnih izobraževanj, seminarjev in projektov, ne vzamejo dovolj časa, da bi se poglobile v zakladnico izkušenj in modrosti resničnih mojstrov šolske in pedagoške obrti, kakršnih v slovenski zgodovini in kulturi ne manjka. Omenimo samo tri, po katerih lahko katoliške šole oblikujejo svojo podobo, ki je po eni strani trdno ukoreninjena v tradiciji krščanske omike, po drugi pa je na čelu najnaprednejših pedagoških idej, ki lahko prihodnje rodove usposabljajo za pravično in varno upravljanje sveta. Ti mojstri so Anton Martin Slomšek, Stanko Gogala in Franc Pediček.

Pediček , soočen s trenutno slovensko pedagoško mlahavostjo, je postavil jasno ločnico med preživelo racionalistično in mehanicistično pedagoško paradigmo in porajajočo se antropološko holistično paradigmo, ki ji v katoliških šolah lahko dodamo še eshatološko razsežnost. Ta resnično moderni koncept pomeni odmik od pozitivizma, scientizma in etatizma. Šolska oblast si z vsemi močmi prizadeva ohraniti preživeli učni in vzgojni koncept, ki zlasti v zadnjem času postaja nemogoča ideološka mešanica pozitivizma, socialističnega etatizma, anarhizma ter liberalnega laissez-faire. V njenih dokumentih se nenehno pojavljajo fraze, v katerih mrgoli besed, kot so: razvoj, prenova, modernizacija, posodabljanje, v resnici pa gre za cepetanje na mestu in celo drsenje nazaj. Knjige in druga besedila pokojnega profesorja Pedička je vredno brati ne samo zaradi njegove bleščeče analize naše pedagoške stvarnosti in zaradi jasne predstavitve antropološko holistične znanstvene paradigme, temveč tudi zaradi njegove vrhunske akademsko izbrušene retorike in pismenosti. Sam osebno ga prištevam v vrh slovenske kulture ob bok Prešernu in Plečniku.

S Slomškom sem se srečal že zelo zgodaj, ker je o njem večkrat govoril oče. Seveda z besedami, ki so mi tega moža naslikale v svetniškem siju. Bil sem premlad in preveč razborit, da bi tak lik name napravil večji vtis. Od teh mladih let je potem Slomšek ostal nekako zamrznjen v moji zavesti, dokler ni postopoma stopil popolnoma v ospredje mojih razmišljanj o uspešni in učinkoviti pedagogiki. Kljub staromodnosti jezika, v katerem danes beremo Slomška, je njegov pedagoški koncept brezčasoven in zato tudi danes moderen. Izpostavil bi dve njegovi temeljni ideji, s katerima je prežeto vse njegovo pedagoško delovanje.

Prvič ideja o nujnosti vzgoje otrok k **dostojnosti** in **spoštovanju** in drugič naravnanost učnih metod k **učenju ter utrjevanju temeljnih znanj in spretnosti**, na katerih lahko gradimo umno in uspešno gospodarjenje ali pa nadaljnje učenje na vseh stopnjah od poklicnih šol do univerze. Med najbolj pozabljene spretnosti, ki jih je poudarjal Slomšek, sodijo lepopis, branje in računanje na pamet. Drobna knjižica *Blaže in Nežica v nedeljski šoli* nas opominja na mnoge zablode današnje permisivne in površne vzgoje. Zato se v narodu izgublja čut za omikanost. **Omikanost** razumemo kot združitev olikanosti, prijaznosti, izobraženosti in kulturnosti. Prav ta združenost temeljnih človeških vrlin daje Slomšku najvišjo vrednost, ki jo dosega le malo Slovencev v vsej naši zgodovini. Če je Pediček vizionar in prerok moderne vzgojne teorije in prakse, je Slomšek človek, ki je v drobni knjižici in v preprostih, skoraj kmečkih besedah, povzel tisočletne modrosti, ki človeka vodijo k plemenitosti, dobroti in svetosti.

Ena od zmot pozitivizma, ki skozi in skozi prežema naš šolki sistem, je v prepričanju, da se vse človekove dejavnosti nenehno nadgrajujejo z naprednejšimi spoznanji in da se izkušnje in znanje starih lahko spregledajo in pozabijo. Od tod besede o posodabljanju pouka, o novih vzgojnih konceptih in podobno. Na področju naravoslovnih znanosti in v tehniki človeštvo res napreduje, na področju medčloveških odnosov, pa le mukoma napredujemo in še vedno je Jezusova zapoved *Ljubi svojega bližnjega* skoraj nedosežen ideal. Še na nobenem področju niso moderne človekove dejavnosti doživele takšnega poloma, kot ravno na področju medsebojnih odnosov. In to kljub napredku sociologije, psihologije, filozofije in drugih t. i. humnističnih ved, ki so se najbolj razvile prav v 20. stoletju, stoletju krvavih revolucij in vojn.

Profesor Stanko Gogala je učil, da se odnosi gradijo z vzgojo osebnosti. **Osebnost** je več kot oseba, je človek, ki v sebi združuje vrline, ki ljudi povezujejo med seboj. Šola mora po njegovem prepričanju v človeku vzgojiti osebnost. V osebnosti se sicer nepopolni človek pokaže v vsej svoji dovršenosti. Človek , ki je *osebnost*, je skromen, pošten, dober, razumevajoč in sočuten. Je svoboden in neodvisen, trden v svojih načelih in zvest v odnosih do drugih. Človek kot osebnost je v svojih ravnanjih usmerjen v **pravilnost**. V pravilnosti osebnostni človek vstraja ne glede na ovire in nasprotovanja in je trden kot skala. (Pravilnost obravnava Gogala v etičnem in ne v matematičnem smislu.) Vzgojni vpliv se iz učitelja – osebnosti prenese v dušo učenca le preko razmerja ljubezni in spoštovanja med obema. Gogala pri tem izpostavi poseben učinek takega odnosa učitelja do učenca, namreč, da učenec doživlja vpliv svojega učitelja kot nekaj resničnega in tudi prijetnega; zato posredovano modrost sprejme kot svojo. Tudi sam postane osebnost.

Dragi dijaki, spoštovani nekdanji dijaki Škofijske klasične gimnazije!

Na prelomu tisočletja je papež Janez Pavel II razglasil novo evangelizacijo. Nasprotniki Cerkve so se ustrašili, češ sedaj bo pa verouk obvezen predmet v šolah in povsod bodo viseli križi. Tudi kristjani smo nekoliko zbegani; zdi se nam, da bi lažje gore premikali, kot spreminjali svet. **Vendar so ljudje, ki svet spreminjajo na bolje**. O tem pričajo študije, ki jih izvaja **Human Security Center** iz Kanade. Poročilo tega centra iz leta 2005 bi lahko povzeli s stavkom, *Še nikoli ni bil svet tako dober, kot je na zečetku 21. stoletja.* Vzemite si čas in berite knjige, kot so A*vtobiografija* Mahatme Gandhija, *Novemu kapitalizmu* *naproti,* bangladeškega poslovneža in Nobelovega nagrajenca za mir Muhammada Yunusa. Berite ali si oglejte filme o *Materi Tereziji* in *Pedru Opeki*. Spoznali boste, da se svet spreminja, če svojega bližnjega postavimo v središče, ne na obrobje.

Nova evangelizacija bo žela plodove, če bomo ljudem, ki so okoli nas v družini, v šoli ali v službi, na cesti ali kjerkoli, namenili prijaznost in naklonjenost, če bo potrebno pa tudi sočutje, usmiljenje, tolažbo in pomoč. Biti prijazen, naklonjen, sočuten in usmiljen je na videz lahka naloga, a naši dobri nameni se pogosto skrhajo, ker naše razploženje ni vedno na ravni te naloge, naš bližnji pa trenutno tudi ni pripravljen biti prijazen ali naklonjen, ker je utrujen, razočaran ali bolan. Vendar je vredno biti apostol nove evangelizacije, saj se nam prijaznost in druge oblike pozornosti vračajo in nas delajo srečne. Ob tem bi rad ponovil besede, ki jih je v intervjuju na nacionalnem radiu nedavno izrekel moj nekdanji učenec Igor Škamperle. Rekel je: »Saj zato gre. Zato gre v krščanstvu, da smo srečni«.

Spoštovani!

Dovolite, da ob koncu čestitam Škofijski klasični gimnaziji za ta jubilej. Čestitam najprej g. direktorju Romanu Globokarju, pa tudi obema predhodnikoma Tonetu Jamniku in Borutu Koširju, čestitam in se zahvaljujem mojemu nasledniku Jožetu Puciharja in sedanjemu ravnatelju Simonu Feštajnu, profesorjem in duhovnikom, ki so na gimnaziji od njenega začetka do danes, pa tudi vsem, ki so prišli kasneje ali pa so gimnazijo že zapustili. Čestitam vzgojiteljem in njihovim ravnateljem v dijaškem domu. Moja pozornost velja tudi glasbeni šoli, saj je kakor jagoda na naši jubilejni torti. Čestitam za odlično delo osnovni šoli in ji želim, da bi z gimnazijo še dolgo živela pod isto streho – namreč pod streho ljubezni in spoštovanja.

Čestitam in se zahvaljujem za opravljeno delo ekonomu g. Homarju. Čestitam administrativnemu in tehničnemu osebju, osebju v kuhinji, posebej pa še mnogim zunanjim podpornikom, zlasti članom sklada za pomoč našim dijakom; brez njih ne bi mogli izvajati tako bogatega gimnazijskega programa. Zato ostanimo še naprej vsi skupaj dobri prijatelji in zvesti drug drugemu. Hvala vsem in srečno do nove obletnice!